Karsten Lauritzen (V), 2014-01-30:
Tak, formand.
Forretninger afpresses eller tvinges til at lukke; der er sågar eksempler på, at skolebørn må beskyttes mod bandemedlemmer og man må hyre professionelle vagter.
I Venstre ønsker vi ikke sådan et land; sådan er Danmark ikke; sådan skal Danmark ikke være.
Vi frygter, at den bandekonflikt, som vi har set udspille sig i det seneste års tid, ikke blot er en midlertidig opblusning, men er udtryk for et nyt kriminalitetsmønster, hvor bandemedlemmerne bliver mere rå og hensynsløse.
Det illustreres jo også af, at vi har set en ny rockergruppering komme ind fra Holland.
Vi ser det, ved at der er et stigende antal medlemmer af rockerbanderne, og det er naturligvis en udvikling, som er fuldstændig uacceptabel.
Vi ønsker ikke at se til, mens bander, bandevagter og andre får lov til at kontrollere hele byområder.
Man kan bare tage ud i egne i udkanten af Københavns Kommune; man kan tage ud til udsatte boligområder, og så kan man stadig væk se, at det er bandemedlemmer, der patruljerer, og ikke politiet.
Fra politisk hold mener vi i Venstre – og det er vi glade for at de øvrige borgerlige partier selvfølgelig er enige med os i – at vi skal tage næste skridt og forlænge den bandepakke, som VK-regeringen fremlagde og fik vedtaget i 2009.
Vi må simpelt hen erkende, at vi bliver nødt til at sætte hårdt mod hårdt.
Regeringen har jo, som vi diskuterede tidligere her i dag, præsenteret deres rocker- og bandepakke, som efter deres opfattelse er det, der skal til, og vi må jo forstå på justitsministeren, at man ikke sådan umiddelbart er indstillet på at ændre ret meget.
Så jeg må sige, at jeg tror, det bliver svært at få bandepakken vedtaget her i Folketinget.
I Venstre betragter vi ikke det her som drilleri.
Vi ønsker reelt at skabe sikkerhed og tryghed for ganske almindelige danskere.
Og den utryghed, der er skabt i de seneste år, bliver vi simpelt hen nødt til at reagere på.
Vi vil ikke være med til at vedtage nogle initiativer, som på papiret ser ud til at tilfredsstille i hvert fald regeringens ønsker på det område, men ikke reelt løser problemerne.
Det er vores opfattelse – og det er det fortsat – at den bandepakke, regeringen har lagt frem, ikke er en løsning, men blot et skridt i den rigtige retning.
Vi bliver nødt til at tage mere drastiske midler i brug, og derfor har vi så foreslået de her ting, som vi nu har haft en længere debat om.
Og jeg skal da – selv om der har været få medlemmer fra regeringspartierne og regeringens parlamentariske grundlag til stede – sige tak til dem, der trods alt har været her, og for deres bidrag til debatten.
Ikke overraskende har der været bred opbakning fra de partier, der står bag forslaget, nemlig de borgerlige – det er måske ikke så overraskende – og der har været modstand i regeringen.
Og det er jo sådan, det er.
Jeg synes i virkeligheden, det er ærgerligt, og når jeg synes, det er ærgerligt, skyldes det især, at hvis man tager fat på noget af den kritik, som justitsministeren og også den socialdemokratiske ordfører kommer med, altså begrundelsen for, at de ikke kan stemme for vores beslutningsforslag her, vil man bemærke, at der bliver sagt – og det er dér, jeg mener det bliver lidt af en tilståelsessag: Vi vil gerne være med til at sende rockere og bandemedlemmer i fængsel.
Jeg tror, jeg kan citere justitsministeren for at sige: De skal enten holde sig fra kriminalitet, eller også skal de i fængsel.
Jo, men når vi så foreslår længere fængselsstraffe, bedre muligheder for udvisning eller øget begrænsning af prøveløsladelse, viser det sig, at man finder forskellige undskyldninger for, at man ikke vil være med til det.
Justitsministeren bliver ved med at henvise til den her balance, og jeg må sige, at jeg synes, det er meget, meget mærkeligt, hvad det er for en balance.
Altså, jeg har da forståelse for, at der har været en arbejdsgruppe med Rigspolitiet og Justitsministeriet og folk fra kommunerne, men det er ikke deres ansvar at sikre en balance.
Og der må jeg bare som retspolitiker for Venstre sige, at den balance, der skal sikres her, er hensynet til den enkelte danskers tryghed og sikkerhed – ikke hensynet til nogle bandemedlemmer og heller ikke hensynet til, at der kan være nogle jurister, som mener, det er bekymrende, at man øger straffen for banderelateret kriminalitet, eller nogle folk, der er bekymrede for, om der nu er sammenhæng i vores strafferetlige system.
Det er jo nogle fair bekymringer, men i sidste ende er det jo en politisk afvejning, om der er balance.
Jeg må sige, at jeg ikke forstår, at justitsministeren bliver ved med at sige, at man gerne vil sende bandemedlemmer i fængsel, men når der så kommer konkrete forslag, afviser man dem.
Det er jeg uforstående over for.
Jeg forstår heller ikke, at justitsministeren ikke ønsker at tage et større hensyn til borgernes tryghed og sikkerhed end til rockere og bandemedlemmer.
Og jeg er sikker på, og det er så svaret til den socialdemokratiske ordfører, der spørger ind til finansieringen, at vi kan finde de midler, der skal til for at sikre, at vi kan sætte rockerne og bandemedlemmerne i fængsel, og at der også er plads i fængslerne.
Jeg har masser af forslag.
Man kan jo starte med at tage fat på de 1.042 udlændinge, der sidder i de danske fængsler og afsoner, og sende dem hjem til afsoning i hjemlandet.
Så kan der blive plads til nogle rockere og bandemedlemmer.
Jeg må sige, at det er min klare opfattelse og Venstres opfattelse, at det ikke for alvor er gået op for regeringen, hvad det her i virkeligheden handler om, og det er, at der er en kamp i gang uden for disse tykke mure, som handler om, at der er nogle rockere og bandemedlemmer, som der bliver flere og flere af, som bliver mere og mere hensynsløse, som ikke retter ind efter vores love og regler, og som griner ad det danske retssystem, når de bliver dømt.
De smiler, når de sidder i retssalene.
Banderne er ved at vinde den kamp, som i øjeblikket udspiller sig ude på gaderne.
Og det kan vi ikke leve med.
Det kan vi ikke i Venstre, og det er vi glade for at den borgerlige blok er helt enige i at de heller ikke kan.
Derfor har vi foreslået nogle helt konkrete ting, som vil hjælpe med at løse problemet.
Helt konkret vil det sikre, at nogle af de her rockere og bandemedlemmer bliver buret inde i meget, meget lang tid.
Så kan de jo tænke over, hvorfor de ikke skal være rocker eller bandemedlem, og så kan de tænke over, at der er love og regler, som skal overholdes og respekteres.
Jeg kan måske slutte af med som sagt at sige tak for debatten, og så kan jeg citere Kristeligt Dagblad fra den 7. maj 2013, da bandekonflikten var på sit højeste.
Da var der en overskrift på forsiden af Kristeligt Dagblad, som lød: »Vi er blevet passive over for vold og drab«.
Og der var bl.a. en professor fra Aalborg Universitet, en sociolog, der forsker i bandekriminalitet, som udtalte, og det må jeg sige at jeg tror er meget rigtigt: »Det værste, der kan ske, er, at vi mister følingen med og følsomheden over for disse banderelaterede problemstillinger, enten fordi de bliver hverdagskost, eller fordi vi føler os magtesløse over for dem.«
Det tror jeg desværre er det, der er sket i regeringen.
Man føler sig magtesløs, og man har vænnet sig til det.
Vi skal ikke acceptere, at politiet ikke kan komme ind over det hele i Danmark.
Vi skylder som lovgivere og som Folketing at sikre, at man kan føle sig tryg som borger i Danmark.
Og jeg må undre mig over, at regeringen ikke ønsker at tage en reel forhandling om, hvordan vi kan sikre det i fællesskab, men at det skal være noget, man lægger frem, og så er det det, man vil være med til, og intet andet.
Det undrer jeg mig såre over.
Så jeg håber – og det vil være min opfordring, det er ikke politisk drilleri, men en stille opfordring til justitsministeren – at justitsministeren kommer til fornuft og indkalder Folketingets partier til en reel forhandling om en bandepakke, så vi i fællesskab kan lave noget, der er langtidsholdbart og løser de her problemer.
Jeg er meget enig med hr. Simon Emil Ammitzbøll, der siger, at det godt kan være, at der ikke er flertal for de forslag, vi har fremsat her, nu, men så vil de blive gennemført på et senere tidspunkt inden for de kommende år.
Det kan være under den her regering eller måske under en borgerlig-liberal regering, men det er initiativer, som vil blive gennemført, fordi det er nødvendige initiativer for at modstå den utryghed, som de her rockere og bandemedlemmer skaber, og som vi i Venstre i hvert fald ikke ønsker at acceptere.